Miroslav Boháček

Prof. JUDr. Miroslav Boháček (* 10. september 1899, Praha† 12. január 1982, Praha) bol český právnik, právny romanista a kodikológ, profesor rímskeho práva na Právnickej fakulte Univerzity Komenského a Právnickej fakulte Karlovej univerzity, neskorší pracovník komisie Československej akadémie vied pre súpis a štúdium rukopisov. Pomáhal budovať Právnickú fakultu Univerzity Komenského.

Člen Učenej spoločnosti Šafárikovej, Českej akadémie vied a umení a Socio agregate degli Institute di studii legislativi v Ríme.

 Životopis 
Narodil sa v roku 1899. Jeho otec, Josef Boháček, bol záhradníkom v zemskom ústave pre duševne chorých. Mal troch bratov a sestru. Študoval na gymnáziu na Žitnej ulici a na klasickom gymnáziu na Resslovej ulici v Prahe, po štúdiách sa zapísal na českú právnickú fakultu. Už počas štúdia sa veľmi zaujímal o rímske právo, navštevoval nielen prednášky profesorov Leopolda Heyrovského a Josefa Vančuru, ale aj papyrologický seminár profesora Mariana San Nicola na nemeckej právnickej fakulte a vďaka štipendiu mohol stráviť jeden semester na univerzite v talianskom Palerme, kde prednášal profesor Salvatore Riccobono. Zároveň pracoval ako asistent vo fakultnej knižnici, kde zostal aj po ukončení štúdia a získaní doktorátu práv v roku 1923. O tri roky neskôr sa habilitoval a začal prednášať rímske právo. Publikoval štúdie ako Římské právní prvky v právní knize brněnského písaře Jana (1924) či Ademptio legati (1925).

V roku 1927 sa stal mimoriadnym profesorom rímskeho práva na Právnickej fakulte Univerzity Komenského, kde prednášal aj medzinárodné právo súkromné. Tu začal vydávať sériu učebníc s názvom Nástin přednášek o právu římském a vyučoval napríklad Štefana Lubyho a Karola Rebra. V roku 1933 sa vrátil do Prahy, kde pôsobil na Karlovej univerzite, ale jeho vymenovaniu za riadneho profesora rímskeho práva zabránila spoločenská kríza a druhá svetová vojna, takže riadnym profesorom sa stal až v roku 1945. Jeho monografia Actio negatoria (1938) pochádza z predvojnového obdobia, ale ako vedec pôsobil aj počas okupácie. Povojnové obdobie však štúdiu rímskeho práva neprialo a v roku 1949 musel fakultu opustiť.

V roku 1952 získal miesto v Historickom ústave a po dvoch rokoch nastúpil do Komisie pre súpis a štúdium rukopisov Československej akadémie vied, kde pôsobil až do odchodu do dôchodku. Spolupracoval tam okrem iných s právnym historikom a bývalým dekanom brnianskej právnickej fakulty Františkom Čadom. Spoločne zostavovali súpisy rukopisov rôznych hradných a iných štátnych knižníc, ale významný súpis olomouckej univerzitnej knižnice bol vydaný až dlho po ich smrti. Boháček tiež redigoval zborník Štúdie o rukopisoch. Zomrel v roku 1982.

 Dielo 
Výber monografií a štúdií v periodikách:
 Římské právní prvky v právní knize brněnského písaře Jana (1924)
 Note esegetiche (1924)
 Ademptio legati (1925)
 O dovolené obraně svémocné v římském právu klasickém i justiniánském (1926)
 Il movimento legislativo nella republica cecoslovacca nel campo del diritto privato negli anni 191825 (1927)
 K otázce vzniku a významu smluvných typu obligačných v právu ŕímském i moderním (1928)
 Il problema della revoca non formale del testamento nel diritto classico e giustinianeo (1929)
 Berytské nauky v justiniánské kompilaci (1931)
 Sjednocení mezinárodního soukromého a procesního práva ve slovanských státech (1933)
 Actio negatoria (1938)
 Nástin přednáček o soukromém právu římském (3 zv., 19451947) 
 Das Römische Recht in der Praxis der Kirchengerichte der böhmischen Länder im XIII. Jahrhundert (slov. Rímske právo v praxi cirkevních súdov 13. storočia, 1967)
 Einflüsse des römischen Rechts in Böhmen und Mähren (slov. Vplyvy rímskeho práva na Morave a v Čechách, 1975)

 Referencie 

 Ďalšia literatúra 



 Zdroj 


Kategória:Českí právni romanisti
Kategória:Českí právni historici
Kategória:Českí archivári
Kategória:Vyučujúci na Právnickej fakulte Karlovej univerzity
Kategória:Vyučujúci na Právnickej fakulte Univerzity Komenského v Bratislave
Kategória:Absolventi Právnickej fakulty Karlovej univerzity
Kategória:Osobnosti z Prahy
Kategória:Českí vedeckí spisovatelia